FI Euroopan unionin virallinen lehti CE 84/748

(2004/C 84 E/0843)

KIRJALLINEN KYSYMYS E-4066/03

esittäjä(t): Juan Naranjo Escobar (PPE-DE) komissiolle

(14. tammikuuta 2004)

Aihe: Biometriset passit

Yksi komission vuoden 2004 työohjelmassa (1) mainittu toimenpide on asetusehdotus, jossa määritellään viisumitietojärjestelmän ominaisuudet.

Tietyistä maista Yhdysvaltoihin haluavien henkilöiden on 5. tammikuuta 2004 lähtien kuljettava tiettyjä biometrisiä tietoja keräävien kuvauslaitteiden läpi. Kerättyjä tietoja käytetään kyseisten henkilöiden oleskelun valvontaan Yhdysvalloissa. Yhdysvallat alkaa ensi vuonna antamaan biometrisiä tietoja sisältäviä passeja.

Biometriatekniikka tarjoaa useita vaihtoehtoja: voidaan kuvata kasvoja, käsiä ja jopa silmiä. Tällaisten tekniikkojen kustannukset ovat yhä hyvin korkeat, eivätkä ne ole vielä täysin luotettavia.

Millaisella aikataululla komissio aikoo ottaa EU:ssa käyttöön biometriatekniikkaan perustuvat passit? Onko niiden käyttöönotto toteutettavissa keskipitkällä aikavälillä?

António Vitorinon komission puolesta antama vastaus

(18. helmikuuta 2004)

Thessalonikissa kokoontunut Eurooppa-neuvosto (19. ja 20. kesäkuuta 2003) ryhtyi Euroopan tasolla toimiin turvallisuuden lisäämiseksi vapauteen, turvallisuuteen ja oikeuteen perustuvalla alueella ja vaati ”johdonmukaista lähestymistapaa biometristen tunnisteiden tai biometristen tietojen käyttämiseen, jotta voitaisiin löytää yhdenmukaistettuja ratkaisuja kolmansien valtioiden kansalaisten asiakirjoja, EU:n kansalaisten passeja ja tietojärjestelmiä (VIS ja SIS II) varten” sekä kehotti komissiota ”laatimaan asianmukaiset ehdotukset ja aloittamaan viisumeista”.

Ensimmäisenä toimenaan komissio esitti syyskuussa 2003 kaksi ehdotusta (2), jotka koskevat kahden biometrisen tunnisteen eli kasvokuvan ja kahden sormenjälkikuvan lisäämistä yhtenäisen viisumin kaavaan ja kolmansien maiden kansalaisten oleskelulupaan.

Seuraavaksi komissio aikoo esittää ehdotuksen eurooppalaisen passin turvaominaisuuksien yhdenmukaistamisesta, biometria mukaan luettuna. Ehdotukseen sisällytetään ainoastaan passin turvallisuutta parantavia säännöksiä, joilla yhdenmukaistetaan ja muutetaan oikeudellisesti sitoviksi yhteiset turvaominaisuudet, jotka tällä hetkellä sisältyvät neuvostossa kokoontuneiden jäsenvaltioiden edustajien hyväksymään päätöslauselmaan, joka ei ole sitova. Lisäksi mukaan otetaan biometriset tunnisteet. Toteutettavat toimet eivät saa ylittää sitä, mikä on välttämätöntä turvallisuussyistä ja ulkorajoja ylittävien kansalaisten valvomiseksi.

Viisumia ja kolmansien maiden kansalaisten oleskelulupia koskevissa ehdotuksissa (2) asetetaan oikeudellinen kehys biometristen tunnisteiden lisäämiselle kyseisiin asiakirjoihin. Valittujen biometristen tunnisteiden teknisiin ominaisuuksiin ja turvaamiseen liittyvien käytännön täytäntöönpanotoimien suunnittelusta vastaa yhtenäisestä viisumin kaavasta 29 päivänä toukokuuta 1995 annetun neuvoston asetuksen (EY) N:o 1683/95 (3) 6 artiklan mukaisesti perustettu komitea. Täytäntöönpanoa koskeva määräaika, joka on kasvokuvan osalta kaksi vuotta ja sormenjälkikuvien osalta kolme vuotta, alkaa vasta, kun komissio on hyväksynyt kyseiset tekniset ominaisuudet.

Edellä mainitussa asetusehdotuksessa on tarkoitus esittää vastaava järjestelmä passin osalta.

(1) KOM(2003) 645 lopullinen.

(2) KOM(2003) 5 5 8 lopullinen.

(3) EYVL L 164, 14.7.1995.